Az 1980-as évek második és az 1990-es évek első felében Arrigo Sacchi és Fabio Capello edzősködése idején kulcsszereplő volt az akkori Milan védelmében. Paolo Maldini, Franco Baresi és Alessandro Costacurta társaságában erős négyest alkottak. 1988-ban megnyerték az olasz bajnokságot és az olasz szuperkupát. Ezt követte két BEK (1988–89, 1989–90), két UEFA-szuperkupa (1989, 1990) és két világkupa (1989, 1990) győzelem. Az 1991–92-es szezon végén ismét olasz bajnoki címet és szuperkupa győzelmet szerzett csapatával. Egy évvel később mindkét sorozatban megvédték a címüket. Legsikeresebb idénye azonban ezután következett, amikor a bajnokok ligája 1993–94-es kiírása mellett, az olasz bajnokságot, az olasz szuperkupát és az UEFA-szuperkupát is megnyerték. Az 1994-es bajnoki címből tevékenyen kivette a részét, miután csak 15 gólt kaptak a teljes bajnoki szezon alatt. Az utolsó éveiben Capello irányítása alatt egyre kevesebb szerepet kapott, aki inkább a posztján feltűnő fiatalabb Christian Panuccit játszatta. Az 1996–97-es szezon után Franco Baresivel egyetemben vonult vissza. Összesen 429 alkalommal lépett pályára és 8 gólt szerzett.